
	[image: image1.jpg]



	

	
	EURÓPSKY PARLAMENT
	2009 - 2014


Dokument na schôdzu
<Date>{15/09/2010}15.9.2010</Date>
<NoDocSe>B7‑0524/2010</NoDocSe>
<TitreType>NÁVRH UZNESENIA</TitreType>
<TitreSuite>predložený na základe vyhlásení Rady a Komisie</TitreSuite>
<TitreRecueil>v súlade s článkom 110 ods. 2 rokovacieho poriadku</TitreRecueil>
<Titre>o zlyhaniach v oblasti ochrany ľudských práv a spravodlivosti v Konžskej demokratickej republike</Titre>
<RepeatBlock-By><Depute>Filip Kaczmarek, Andrzej Grzyb, Cristian Dan Preda, Peter Šťastný, Mario Mauro</Depute>
<Commission>{PPE}v mene skupiny PPE</Commission>
</RepeatBlock-By>
B7‑0524/2010
Uznesenie Európskeho parlamentu o zlyhaniach v oblasti ochrany ľudských práv a spravodlivosti v Konžskej demokratickej republike

Európsky parlament,
–
so zreteľom na svoje predchádzajúce uznesenia o Konžskej demokratickej republike, najmä na uznesenie z 18. decembra 2009 týkajúce sa sexuálneho násilia páchaného ozbrojenými skupinami a pretrvávajúceho porušovania ľudských práv v Konžskej demokratickej republike,

–
so zreteľom na Dohovor OSN proti mučeniu a inému krutému, neľudskému či ponižujúcemu zaobchádzaniu alebo trestaniu z 10. decembra 1984 a na Deklaráciu OSN č. 3318 o ochrane žien a detí za mimoriadnych udalostí a počas ozbrojených konfliktov zo 14. decembra 1974, najmä na jej odsek 4, v ktorom sa vyzýva na prijatie účinných opatrení zameraných proti prenasledovaniu, mučeniu, násiliu a ponižujúcemu zaobchádzaniu so ženami a deťmi,

–
so zreteľom na rezolúciu Bezpečnostnej rady OSN č. 1325 o ochrane a rešpektovaní sexuálnych a ľudských práv žien a detí, 

–
so zreteľom na vyhlásenie predstaviteľky EÚ pre zahraničnú politiku Catherine Ashtonovej a európskeho komisára pre rozvoj Andrisa Piebalgsa z 27. augusta 2010, ktorým odsudzujú akty masového znásilňovania v Konžskej demokratickej republike,

–
so zreteľom na správu generálneho tajomníka OSN o nedávnom masovom znásilňovaní civilných obyvateľov členmi ozbrojených skupín vo východnej časti Konžskej demokratickej republiky z 23. augusta 2010,

–
so zreteľom na článok 110 ods. 2 rokovacieho poriadku,
A.
keďže Organizácia Spojených národov uviedla v pondelok 23. augusta 2010, že začiatkom augusta bolo v meste Luvungi v provincii Severné Kivu a jeho okolí, kde sú aktívni rwandskí povstalci z etnika Hutu, znásilnených 179 žien a detí,

B.
keďže k týmto masovým znásilneniam došlo len 20 kilometrov od mierovej základne OSN v Severnom Kivu; keďže mierové jednotky OSN sa o tomto hromadnom znásilňovaní dozvedeli len o niekoľko dní neskôr,

C.
keďže aktivisti v oblasti ľudských práv uvádzajú, že začiatkom tohto roka pristúpili Demokratický front za oslobodenie Rwandy (FDLR) a ozbrojené skupiny rwandských Hutuov k uplatňovaniu stratégie zámerného stupňovania sexuálneho násilia a rozsiahleho vypaľovania dedín, domovov, škôl a kostolov,
D.
rozhorčený pretrvávajúcim výskytom znásilňovania a iných foriem sexuálneho násilia voči ženám a deťom a hlboko zakoreneným pocitom beztrestnosti páchateľov týchto zločinov, ktoré predstavujú závažné a systematické porušovanie práv žien a detí vo východnej časti Konžskej demokratickej republiky,
E.
keďže sexuálne násilie a rodovo motivované násilie sa využívajú na vedenie vojny a mali by byť preto odsúdené ako vojnové zločiny a zločiny proti ľudskosti,
F.
keďže podľa údajov EÚ došlo v Konžskej demokratickej republike v rokoch 2008 a 2009 k viac než 15 000 prípadom znásilnenia,
G.
s prihliadnutím na skutočnosť, že bývalý konžský vodca Jean-Pierre Bemba Gombo bol postavený pred Medzinárodný trestný súd za vojnové zločiny vrátane znásilnenia,

H.
znepokojený nestabilnou situáciou, ktorá humanitárnym organizáciám takmer znemožňuje prístup k zraniteľným skupinám obyvateľstva a poskytovanie potravín a liekov, čo vedie k zvýšenému riziku vzniku epidémií vrátane malárie, HIV a iných vážnych ochorení v provinciách východného Konga,

1.
rozhodne odsudzuje nedávne prípady hromadného znásilňovania žien a detí a všetky ďalšie formy násilia páchaného na zástupoch nevinných civilných obyvateľov vo východnej časti Konžskej demokratickej republiky;

2.
naliehavo vyzýva všetky strany konfliktu v tejto oblasti, aby skoncovali so všetkými formami sexuálneho násilia a iným porušovaním ľudských práv civilného obyvateľstva, či už k nim dochádza systematicky alebo náhodne, a umožnili humanitárnym agentúram prístup k civilnému obyvateľstvu, ktoré potrebuje pomoc;

3.
žiada, aby vláda Konžskej demokratickej republiky v spolupráci s medzinárodným spoločenstvom pokračovala v úsilí bojovať proti beztrestnosti a rýchlo vyšetrila nedávne útoky a zaručila postavenie páchateľov pred súd;

4.
vyjadruje poľutovanie nad tým, že misia OSN MONUSCO nemohla využiť svoj mandát a pravidlá svojho pôsobenia na poskytnutie ochrany pri tomto rozsiahlom znásilňovaní a inom porušovaní ľudských práv pri ozbrojených pohyboch v blízkosti svojej mierovej základne;

5.
víta okamžitý pokyn generálneho tajomníka OSN osobitnej predstaviteľke pre sexuálne násilie v ozbrojených konfliktoch Margot Wallströmovej, aby koordinovala reakciu OSN na incident v Konžskej demokratickej republike a následné kroky s cieľom predísť v budúcnosti takýmto ukrutnostiam;

6.
vyzýva medzinárodné spoločenstvo, najmä EÚ a Africkú úniu, aby plne podporovali úsilie vlády Konžskej demokratickej republiky skoncovať so všetkými formami sexuálneho násilia a jeho využívaním na vedenie vojny;
7.
poveruje svojho predsedu, aby toto uznesenie postúpil Rade a Komisii EÚ, generálnemu tajomníkovi OSN, misii MONUSCO, inštitúciám Africkej únie, Juhoafrickému rozvojovému spoločenstvu a vládam krajín z oblasti Veľkých jazier vrátane vlády Konžskej demokratickej republiky a Rwandy.

